જીવન તો આપણે બધા જીવીએ છીએ, પણ મોટા ભાગના જીવન જાણે આપમેળે બનતી ઘટનાઓના સરવાળા જેવા હોય છે, જે સમયના પ્રવાહની સાથે આમતેમ વધ્યા કરે છે. ઘણાની જિંદગી તો એવાં પરસ્પર વિરોધો અથવા અલગ અલગ કાર્યોથી ભરેલી હોય છે કે તે એક ગોટાળાથી ભરેલ ફિલ્મ જેવી જણાય છે ! પરંતુ કેટલાકના જીવન એક અથવા બીજા ધ્યેયની શોધમાં મહેનત અને પરિશ્રમરૂપે ચાલતા હોય છે. જો આ ધ્યેય ઊંચું હોય તો તેમનું જીવન કોઈ યાત્રા સમાન બની જાય છે. એનાથી પણ આગળ જતાં, જો જીવન એવું હોય કે તે જાણે એક જ સુરાવલી અને તેમાંથી છેડાતો રાગ, તેવું જણાય અને તે પોતાને તો સુંદર અને અદ્‍ભુત આનંદ આપે જ અને સાથે જ આસપાસના સઘળાને પણ મંત્રમુગ્ધ કરીને એક ઊંચા આદર્શમાં જોડી દે તો આવું જીવન એક સાધના બની જાય છે.